Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 22.12.2020

**Αρ. Πρωτ.: 1686**

ΠΡΟΣ: κα Δόμνα Μιχαηλίδου, Υφυπουργό Εργασίας & Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η μετατροπή των συμβάσεων του έκτακτου και επικουρικού προσωπικού στις δημόσιες δομές Κοινωνικής Πρόνοιας, από ορισμένου χρόνου σε αορίστου.**»**

**Κυρία Υφυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί την τριτοβάθμια Οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας, με το παρόν θέτει υπόψη σας ένα ζήτημα που αποτελεί πλέον χρόνιο πρόβλημα, το οποίο ταλανίζει το σύνολο των Κέντρων Κοινωνικής Πρόνοιας σχετικά με τη στελέχωσή τους με έκτακτο και επικουρικό προσωπικό, το οποίο προσλαμβάνεται σε αυτά, με σύμβαση εργασίας ορισμένου χρόνου.

Όπως είναι γνωστό, τα Κέντρα Κοινωνικής Πρόνοιας ολόκληρης της χώρας αντιμετωπίζουν σοβαρά προβλήματα υποστελέχωσης, τα οποία επιδεινώνονται εξαιτίας της λήξης των συμβάσεων εργασίας ορισμένου χρόνου του έκτακτου και επικουρικού προσωπικού που εργάζονται σε αυτά.

Σύμφωνα με το άρθρο 34 του ν.4722/2020 οι συμβάσεις εργασίας έκτακτου προσωπικού σε προνοιακούς φορείς για την αντιμετώπιση έκτακτων αναγκών από την εμφάνιση και διασπορά του κορωνοϊού COVID-19, παρατάθηκαν έως και την 31η.3.2021.

Η εξάμηνη παράταση των συμβάσεων έκτακτου προσωπικού που λήφθηκε, θεωρούμε πως δεν είναι επαρκής για την κάλυψη των αναγκών των Κέντρων και η διακοπή της θητείας του έκτακτου προσωπικού, σε συνδυασμό με τη λήξη της θητείας του επικουρικού προσωπικού, θα οδηγήσει σε περαιτέρω υποστελέχωση και απαξίωση των συγκεκριμένων δομών.

**Κυρία Υφυπουργέ,**

Ως εκ τούτου απευθυνόμαστε σε εσάς και ζητάμε **να δοθεί ετήσια παράταση από 01.04.2021 έως 31.03.2022 στις συμβάσεις έκτακτου προσωπικού σε προνοιακούς φορείς** για την αντιμετώπιση έκτακτων αναγκών από την εμφάνιση και διασπορά του κορωνοϊού COVID-19, ώστε να συνεχίσουν τα Κέντρα Κοινωνικής Πρόνοιας να παρέχουν τις πολύ σημαντικές υπηρεσίες τους στα άτομα με βαριές αναπηρίες και χρόνιες παθήσεις που περιθάλπονται σε αυτά.

Επίσης σας ζητούμε **τη μετατροπή των συμβάσεων από ορισμένου χρόνου, σε αορίστου χρόνου, τόσο για το έκτακτο όσο και για το επικουρικό προσωπικό των Κέντρων Κοινωνικής Πρόνοιας**, λαμβάνοντας υπόψη ότι η προσφορά τους είναι αδιαμφισβήτητα σημαντική, αφού καλύπτουν πάγιες και διαρκείς ανάγκες των Κέντρων.

Πιστεύοντας πως θα ανταποκριθείτε θετικά στο προαναφερόμενο ζήτημα, σας ευχαριστούμε εκ των προτέρων.

Αναμένοντας τις ενέργειές σας προς θετική κατεύθυνση.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Υπουργού Επικρατείας, κ. Γ. Γεραπετρίτη

- Γραφείο Υφυπουργού παρά τω Πρωθυπουργώ, κ. Άκη Σκέρτσου

- Γραφείο Υπουργού Οικονομικών, κ. Χ. Σταϊκούρα

- Γραφείο Υφυπουργού για τη δημοσιονομική πολιτική, κ. Θ. Σκυλακάκη

- Γραφείο Υπουργού Εργασίας και Κοινωνικών Υποθέσεων, κ. Ι. Βρούτση

- Γραφείο Γ.Γ. Κοιν. Αλληλεγγύης και Καταπολέμησης της Φτώχειας, κ. Γ. Σταμάτη

- Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής

- Πρόεδρο και Μέλη Ειδικής Μόνιμης Επιτροπής Ισότητας, Νεολαίας και Δικαιωμάτων

 του Ανθρώπου της Βουλής

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |